

Pr Sille Kraam

Majandusarengu asekantsler

Majandus- ja Kommunikatsiooniministeerium Meie 20.01.2023 nr 1-4/16

**Tagasiside määruse eelnõule „Perioodi 2021–2027 innovatsiooni- ja arendusosaku toetuse andmise tingimused ja kord“**

Austatud pr Sille Kraam

Täname võimaluse eest anda tagasiside määruse eelnõule, millega sätestatakse tingimused innovatsiooni- ja arendusosaku toetuse andmisele perioodil 2021-2027.

Eelnõu § 1 sätestab reguleerimiseala. Lõike 5 kohaselt lisatakse, et määrust ei kohaldata vähese tähtsusega abi määruse artikli 1 lõikes 1 sätestatud juhtudel, milleks on kalandus- ja vesiviljelusvaldkonnas tegutsevad ettevõtjad; ettevõtjad, kes tegutsevad põllumajandustoodete esmase tootmisega ning ettevõtjad, kes tegutsevad põllumajandustoodete töötlemise ja turustamise sektoris juhtudel kui 1) abisumma määratakse kindlaks esmatootjatelt ostetud või kõnealuste ettevõtjate poolt turule lastud toodete hinna või koguse alusel, 2) abi antakse tingimusel, et osa abist või kogu abi antakse edasi esmatootjale. Lisaks ei kohaldata määrust vähese tähtsusega abi määruse artikli 1 lõikest 1 tulenevatel juhtudel, milleks on abi, mida antakse tegevuseks, mis on seotud ekspordiga kolmandatesse riikidesse või liikmesriikidesse, täpsemalt selline abi, mis on vahetult seotud eksporditavate koguste, turustusvõrgu loomise ja toimimise või muude eksportimisest tulenevate jooksvate kuludega; ning abi, mille tingimuseks on kodumaiste toodete kasutamine importtoodete asemel

Eesti Põllumajandus-Kaubanduskoja poolt teeme ettepaneku kohaldada määrust ka kalanduse, vesiviljeluse ning põllumajandustoodete esmase tootmise ettevõtetele. Kohalike ressursside väärindamine on üks viiest TAIE fookusvaldkonnast ning riikliku toidujulgeoleku tagamiseks vajavad ka kohalikud toidu esmatootjad tuge uute toodete, teenuste, tehnoloogiate, protsesside väljatöötamiseks või seniste oluliseks uuendamiseks. Kuna 2022 ega ka 2023.a ei ole ka PRIA meetmete seas eelnimetatud tegevuste toetamiseks mõeldud meetmeid siis puudub toidu esmatootjatel võimalus arendada koostööd innovatsiooniteenuste osutajatega toodete, teenuste või protsesside arendamiseks.

Eelnõu § 10 kehtestab nõuded taotlejale. Vastavalt määruse tingimustele saab toetuse taotlejaks olla väikese või keskmise suurusega ettevõtja, kuna osaku-tüüpi toetusmeetmete sihtrühm on vastavalt meetme eesmärkidele ja toimimisloogikale VKE. Selline piirang ei arvesta alustavate ettevõttega, kellel veel käivet ei ole ja ressursse vähe kuid, kes vajaksid eriti oma uuendusliku idee teostatavuse ja tasuvuse kohta igakülgset teavet. Teeme omalt poolt ettepaneku laiendada ka toetusvõimalust alles alustavatele ettevõtetele.

Lugupidamisega

/allkirjastatud digitaalselt/

Meeli Lindsaar

Juhatuse liige

Eesti Põllumajandus-Kaubanduskoda

Kirja koostaja: Triin Hallap, Eesti Põllumajandus-Kaubanduskoja arendusnõunik, triin@epkk.ee